РЕГЛАМЕНТ ЗА ИЗПЪЛНЕНИЕ (ЕС) № 265/2014 НА КОМИСИЯТА
от 14 март 2014 година
за изменение на Регламент (ЕС) № 642/2010 относно правилата за прилагане на Регламент (ЕО) № 1234/2007 на Съвета по отношение на вносните мита в сектора на зърнените култури
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 180 от него,
като има предвид, че:
(1)
Съгласно списъка на отстъпките, приложен към Общото споразумение за митата и търговията от 1994 г., сключено от Съвета с Решение 94/800/ЕО (2), Европейският съюз е задължен да установи вносното мито за някои зърнени култури на ниво, което гарантира, че вносната цена с платено мито няма да е по-висока от действителната интервенционна цена, увеличена с 55 %.
(2)
С оглед на изпълнението на този ангажимент, в член 136 от Регламент (ЕО) № 1234/2007 на Съвета (3) беше предвидено по-специално, че вносното мито за определен брой зърнени култури е равно на интервенционната цена, валидна за тези култури при вноса, увеличена с 55 %, минус вносната цена CIF, приложима за въпросната доставка. С Регламент (ЕС) № 642/2010 на Комисията (4) бяха определени подробни правила за прилагането на този член.
(3)
Регламент (ЕС) № 1308/2013, който отменя и заменя Регламент (ЕО) № 1234/2007, не съдържа сходна на член 136 от Регламент (ЕО) № 1234/2007 разпоредба. С член 180 от Регламент (ЕС) № 1308/2013 Комисията се упълномощава да приема актове за изпълнение за определяне на мерки за изпълнение на изискванията, залегнали, наред с други, в международните споразумения, сключени в съответствие с Договора, по отношение на изчисляването на вносните мита за селскостопански продукти.
(4)
С цел да бъдат спазени ангажиментите на Съюза на международно равнище, е целесъобразно в Регламент (ЕС) № 642/2010 да бъде включен метод за изчисляване на вносното мито в съответствие със списъка на отстъпките за Европейския съюз.
(5)
В член 2, параграф 1 от Регламент (ЕС) № 642/2010 се посочва, че определянето на вносните мита става на петнадесетия и на последния работен ден от всеки месец, за прилагане през следващия петнадесетдневен период, като се допуска евентуална корекция в рамките на всеки от периодите на прилагане. С оглед улесняване на настоящия метод е целесъобразно да се премахне принципът на автоматично определяне на митата, приложим към началото на всеки петнадесетдневен период, като въпросното автоматично определяне се използва единствено, ако резултатът от изчислението се отклонява с определен размер от резултата, на чиято основа е било извършено предходното определяне, или когато резултатът от изчислението стане отново нула.
(6)
За да се предотвратят спекулациите и да се осигури ефикасно управление на мярката, е целесъобразно да се предвиди определянето на вносните мита да се прилага от деня на неговото публикуване в Официален вестник на Европейския съюз.
(7)
В член 2, параграф 2, първа алинея от Регламент (ЕС) № 642/2010 се посочва, че за определянето и евентуалните корекции не се вземат предвид дневните вносни мита, използвани за предходния период. Следователно броят на взетите предвид дни варира в зависимост от тенденциите през петнадесетдневния период на прилагане. За да се предвиди постоянен брой на взетите предвид дни, равен на десет работни дни, е целесъобразно въпросната разпоредба да се заличи.
(8)
В член 2, параграф 2, втора алинея от Регламент (ЕС) № 642/2010 се посочва, че интервенционната цена, която трябва да се използва за изчисляване на митата, е цената за месеца, през който се прилага вносното мито. Като се има предвид, че месечните увеличения в интервенционната цена вече не се прилагат от пазарната 2009/2010 година - за твърдата пшеница, а от пазарната 2010/2011 година - за меката (обикновена) пшеница, ечемика, царевицата и соргото, както и че интервенционната цена, която следва да се използва, е фиксирана, тази разпоредба следва да бъде изменена.
(9)
В член 2, параграф 3, втора алинея от Регламент (ЕС) № 642/2010 се посочва, че всяко определяне или корекция на вносните мита се публикува в Официален вестник на Европейския съюз. Предвид преустановяването на корекцията, тази разпоредба следва да бъде изменена.
(10)
В член 5 от Регламент (ЕС) № 642/2010 се предвижда, че представителните вносни цени CIF за твърда пшеница се определят въз основа на упоменатата в приложение III към регламента референтна борса, а именно Minneapolis Grain Exchange. Поради променения дял на продукцията на САЩ на световния пазар на твърда пшеница тази борса вече не предоставя представителна и надеждна оценка за състоянието на пазарите на твърда пшеница. Освен това другите информационни източници относно световния пазар на твърдата пшеница са понастоящем или твърде малобройни, или недостатъчно надеждни, за да послужат като основа при определянето на вносните мита за този продукт. На последно място, наличните източници показват, че цените на висококачествената твърда пшеница и на висококачествената мека (обикновена) пшеница, изнасяни за САЩ, следват сходни тенденции на развитие. Поради това е целесъобразно изчисленото за висококачествената мека (обикновена) пшеница мито да се прилага и за висококачествената твърда пшеница. Освен това за твърдата пшеница със средно и ниско качество е целесъобразно да бъдат взети предвид намаленията, свързани с качеството на грис.
(11)
С Регламент за изпълнение (ЕС) № 1006/2011 на Комисията (5) бяха предвидени изменения в кодовете по КН за зърнените култури, считано от 1 януари 2012 г. Позоваванията на кодовете по КН, които се съдържат в Регламент (ЕС) № 642/2010, следва да бъдат съответно коригирани с цел отразяване на тези изменения.
(12)
Регламент (ЕС) № 642/2010 следва да бъде съответно изменен.
(13)
Мерките, предвидени в настоящия регламент, са в съответствие със становището на Комитета за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 642/2010 се изменя, както следва:
1)
Член 1 се заменя със следния текст:
„Член 1
1. Независимо от размера на ставките на вносните мита в Общата митническа тарифа, вносното мито за продуктите, включени в кодове по КН 1001 11 00, 1001 19 00, ex 1001 91 20 (мека (обикновена) пшеница за посев), ex 1001 99 00 (висококачествена мека (обикновена) пшеница, различна от тази за посев), 1002 10 00, 1002 90 00, 1005 10 90, 1005 90 00, 1007 10 90 и 1007 90 00, е равно на интервенционната цена, валидна за тези продукти при вноса, увеличена с 55 %, минус вносната цена CIF, приложима за въпросната доставка. Посоченото мито, обаче, не може да надхвърля конвенционалната ставка на митото от Общата митническа тарифа, определена въз основа на Комбинираната номенклатура.
2. За целите на изчисляването на вносното мито, посочено в параграф 1, периодично се определят представителни вносни цени CIF за упоменатите в същия параграф продукти.
3. Ставките на митата от Общата митническа тарифа, упоменати в параграф 1, са митата, приложими на датата, определена с член 112 от Регламент (ЕО) № 450/2008 на Европейския парламент и на Съвета (6).
2)
Член 2 се изменя, както следва:
а)
параграфи 1 и 2 се заменят със следното:
„1. Вносното мито, упоменато в член 1, параграф 1, се изчислява ежедневно от Комисията.
Интервенционната цена, която следва да се използва за изчисляване на вносното мито, е в размер на 101,31 EUR/тон.
Вносната цена, която трябва да се използва за изчисляване на вносното мито, е дневната представителна вносна цена CIF, определена съгласно метода, предвиден в член 5 от настоящия регламент.
2. Вносното мито, определено от Комисията, се равнява на средната стойност на вносните мита, изчислени през предходните десет работни дни.
Комисията определя вносното мито, ако средната стойност на вносните мита, изчислени през предходните десет работни дни, се различава с повече от 5 EUR/тон от определеното мито или ако средната стойност отново е нула.
При всяко определяне вносните мита и елементите, взети предвид при тяхното изчисление, се публикуват в Официален вестник на Европейския съюз (7).
Определеното вносно мито се прилага, считано от деня на неговото публикуване.
Вносното мито, определено съгласно разпоредбите на настоящия регламент, се прилага до влизане в сила на ново определяне.
б)
параграф 3 се заличава.
3)
Член 5 се изменя, както следва:
а)
параграф 1 се заменя със следния текст:
„1. За определяне на представителните вносни цени CIF, посочени в член 1, параграф 2, за висококачествена мека (обикновена) пшеница и царевица, различна от тази за посев, упоменати в член 1, параграф 1 от настоящия регламент, се използват следните елементи:
а)
представителната борсова котировка на пазара на Съединените американски щати;
б)
известните търговски премии и намаления, свързани с тази котировка на пазара на Съединените американски щати в деня на котировката;
в)
морското навло и свързаните с него разходи за разстоянието между Съединените американски щати (Мексиканския залив или Дулут) и пристанище Ротердам за кораб с тонаж не по-малко от 25 000 тона.“;
б)
параграфи 3 и 4 се заменят със следното:
„3. С оглед изчисляване на елемента, посочен в параграф 1, буква б), или съответната котировка FOB, се прилага премия в размер на 14 EUR на тон за висококачествената мека (обикновена) пшеница.
4. Представителните вносни цени CIF за висококачествена мека (обикновена) пшеница и за царевица, различна от тази за посев, представляват сумата от елементите, посочени в параграф 1, букви а), б) и в).
Представителната вносна цена CIF за висококачествена твърда пшеница, за твърда пшеница за посев и за мека (обикновена) пшеница за посев е същата като изчислената за висококачествената мека (обикновена) пшеница.
Представителната вносна цена CIF за твърда пшеница със средно качество и за твърда пшеница с ниско качество е същата като изчислената за висококачествена мека (обикновена) пшеница, намалена с 10 EUR на тон за твърда пшеница със средно качество и с 30 EUR на тон за твърда пшеница с ниско качество.
Представителната вносна цена CIF за сорго, различно от това за посев, за сорго за посев, включено в код по КН 1007 10 90, за ръж, различна от тази за посев, за ръж за посев и за царевица за посев, включена в код по КН 1005 10 90, е същата като изчислената за царевица, различна от тази за посев.“;
в)
параграф 5 се заличава.
4)
Приложения II и III се заменят с текста в приложението към настоящия регламент.
Член 2
Настоящият регламент влиза в сила на третия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 март 2014 година.